32003D0506
L 172/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 юли 2003 година
за изменение на Решение 2001/881/ЕО относно определяне на списък на граничните инспекционни пунктове, одобрени да извършват ветеринарни проверки на животни и животински продукти с произход от трети страни, и Решение 2002/459/ЕО относно определяне на списъка със звената на компютърната система „Анимо“
(текст от значение за ЕИП)
(2003/506/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (1), и по-специално член 6, параграф 2 от нея,
като взе предвид Директива 91/496/ЕИО на Съвета от 15 юли 1991 г. за установяване на принципите относно организацията на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (2), последно изменена с Директива 96/43/ЕО (3), и по-специално член 6, параграф 4 от нея,
като има предвид, че:
(1)
Списъкът с одобрените гранични инспекционни пунктове за проверка на живи животни и на животински продукти с произход от трети страни, одобрен с Решение 2001/881/ЕО на Комисията (4), последно изменено с Решение 2002/986/ЕО (5), което включва номера на звената от мрежата „Анимо“ за всеки граничен инспекционен пункт, трябва да се актуализира, за да се вземе предвид по-специално развитието в определени държави-членки и инспекциите в Общността.
(2)
Списъкът със звената от мрежата „Анимо“ в Решение 2002/459/ЕО на Комисията (6), изменено с решение 2002/986/ЕО, което включва номера по „Анимо“ за всеки граничен инспекционен пункт на Общността, трябва следователно да бъде актуализиран така, че да отразява съответните промени и да остане идентичен с този на Решение 2001/881/ЕО.
(3)
Мерките, предвидени в настоящето решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2001/881/ЕО се заменя с текста в приложение I към настоящото решение.
Член 2
Приложението към Решение 2002/459/ЕО на Комисията се изменя в съотвествие с приложение II към настоящето решение.
Член 3
Адресати на настоящото решение са държавите-членки.
Съставено в Брюксел на 3 юли 2003 година.